সভায় উত্থাপিত প্রবন্ধে সড়ক দুর্ঘটনা প্রতিরোধে ১৪ দফা সুপারিশ উত্থাপন করা হয়। সেখানে বলা হয়, ড্রাইভিং লাইসেন্স প্রাপ্তির ক্ষেত্রে ন্যূনতম শিক্ষাগত যোগ্যতা এসএসসি বাধ্যতামূলক করতে হবে। পরিবহনকর্মীদের নিয়োগপত্র ও শ্রম আইন মেনে মজুরি-ভাতা প্রদান ও তাঁদের শ্রমঘণ্টা নির্ধারণ করতে হবে। সব বাস ও ট্রাক টার্মিনাল এবং টেম্পোস্ট্যান্ড ও দূরপাল্লার রুটে অবৈধ চাঁদাবাজি ও দখলদারিত্বের বিরুদ্ধে কঠোর পদক্ষেপ নিতে হবে। বেসরকারি উদ্যোগে বাস আমদানি উৎসাহিত করতে বিভিন্ন পর্যায়ে হয়রানি ও চাঁদাবাজি বন্ধ এবং রুট পারমিট প্রাপ্তি সহজ করতে হবে। ত্রুটিপূর্ণ গাড়ি ও লাইসেন্সবিহীন চালকদের বিরুদ্ধে দেশজুড়ে সারা বছর বিআরটিএর অভিযান ও ভ্রাম্যমাণ আদালত পরিচালনা করতে হবে। ত্রুটিপূর্ণ গাড়ি চালানোর দায়ে চালক, সুপারভাইজার ও সহকারীর সঙ্গে মালিককেও আইনের আওতায় আনতে হবে। দুর্ঘটনায় প্রাণহানির জন্য দায়ী চালকের মৃত্যুদণ্ড, সহকারীর যাবজ্জীবন কারাদণ্ড ও আহতের ঘটনায় দৃষ্টান্তমূলক শাস্তি এবং হতাহত পরিবারকে মালিকের উপযুক্ত ক্ষতিপূরণ প্রদানে আইন প্রণয়ন করতে হবে।